**Družinsko bogoslužje 4. postne nedelje – papeške nedelje - Laetare**

Če malo pogledamo po okolici, lahko vidimo ljudi, ki se razlikujejo med seboj po zunanjosti, izobrazbi in še čem. Naš sosed je morda frizer ali vrtnar, morda je soseda učiteljica, trgovka ali zdravnica in tako naprej. Bi si za kakšen poklic lahko reklo, da je boljši od drugega? Ljudje smo tako zelo povezani med seboj, potrebujemo drug drugega in vsak na svoj način s svojim poklicem prispeva k boljšemu življenju.

Za bogoslužje pripravimo fotografijo papeža Frančiška in jo postavimo h križu in sveči.

*Primerno je, da začnemo s pesmijo : Oljsko goro tiha noč pokriva… (lahko pa zapojete tudi kakšno drugo primerno pesem)*

***Voditelj:*** V imenu Očeta in Sina in Svetega Duha. **Vsi:** Amen.

**Voditelj:** Današnja nedelja pred nas postavlja poklic, duhovnika, ki je bil izbran za papeža, kajti današnja nedelja je papeška nedelja. Zato imamo ob križu fotografijo papeža Frančiška. Na začetku tega bogoslužja se vprašajmo, kako mi opravljamo svoj poklic: odgovorno ali z nejevoljo? Spoštujemo ljudi ne glede na njihov poklic? Molimo kdaj za papeža, ki odpravlja odgovorne in težke naloge?

*Po kratkem molku vsi skupaj izpovemo kesanje.*

**Vsi:**  Vsemogočnemu Bogu in vam, bratje in sestre, priznam, da sem grešil v mislih, besedah in dejanju, mnogo dobrega opustil in slabega storil.  
Žal mi je, zelo mi je žal.  
Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.

**Voditelj:**  Usmili se nas, vsemogočni Bog, odpusti nam naše grehe in nas privedi v večno življenje. **Vsi: Amen.**

**Voditelj:**  Gospod, usmili se. **Vsi:** Gospod, usmili se.

**Voditelj:**  Kristus, usmili se. **Vsi:** Kristus, usmili se.

**Voditelj:**  Gospod, usmili se. **Vsi:** Gospod, usmili se.

*Voditelj:* Molimo. Nebeški Oče, veselimo se, da je tvoj Sin spravil človeški rod s teboj. Pomagaj svojemu vernemu ljudstvu, da se bo z iskrenim prizadevanjem in živo vero pripravilo na prihodnje praznike. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. Vsi: Amen.

**Voditelj:** Poslušajmo odlomek iz svetega evangelija po Janezu (3,14-21)

*Nekdo od prisotnih, ali voditelj sam, prebere odlomek.*

Bog je poslal svojega Sina, da bi svet odrešil

Tisti čas je rekel Jezus Nikodemu: »Kakor je Mojzes povzdignil kačo v puščavi, tako mora biti povzdignjen Sin človekov, da bi vsak, kdor veruje, imel v njem večno življenje. Bog je namreč svet tako ljubil, da je dal svojega edinorojenega Sina, da bi se nihče, kdor vanj veruje, ne pogúbil, ampak bi imel večno življenje. Bog namreč svojega Sina ni poslal na svet, da bi svet sodil, ampak da bi se svet po njem rešil. Kdor vanj veruje, se mu ne sodi; kdor pa ne veruje, je že sojen, ker ne veruje v ime edinorojenega Božjega Sina. Sodba pa je v tem, da je prišla luč na svet in so ljudje bolj ljubili temò kakor luč, kajti njihova dela so bila hudobna. Kdor namreč dela húdo, sovraži luč in ne pride k luči, da se ne bi razkrila njegova dela. Kdor pa se ravna po resnici, pride k luči, da se pokažejo njegova dela, ker so narejena v Bogu.«

*Sedaj lahko vsak pove svojo misel, svoje mnenje, svoja vprašanja...*

*Sledijo prošnje*

*Prošnje*

**Voditelj:** Bog je svet tako ljubil, da je dal svojega edinorojenega Sina, da bi se nihče ne pogubil, kdor vanj veruje, ampak bi imel večno življenje. Prosímo ga:

1. S svojo močjo in blagoslovom spremljaj našega papeža Frančiška, nam pa pomagajj, da ga bomo pri njegovem delu spremljali z molitvijo.
2. Prosimo te za papeževe sodelavce, naj mu pomagajo po svojih močeh, da se v odgovorni službi ne bo čutil osamljenega.
3. Za vse, ki so v vodstvenih službah, tako v Cerkvi kot v družbi, naj jim breme odgovornosti ne odvzame veselja ob njihovem delu.
4. Pomagaj nam, da bi se v raznih preizkušnjah znali zatekati k tebi.
5. Prosimo te za brezposelne in bolne, ki se sami sebi zdijo nekoristni, naj najdejo smisel tudi v tej življenjski situaciji.
6. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
7. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
8. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko doda še vsak svoje prošnje....*

**Voditelj:** Dobri Bog! V Jezusu Kristusu nas neskončno ljubiš in nam pomagaš. Naj današnje srečanje z njim v daritvi svete maše poveča v nas tvojo milost, da bomo rastli v dobrem in te vedno bolj ljubili. Po Kristusu, našem Gospodu.**Vsi:** Amen.

**Voditelj:** Smo odrešeni in hodimo v luči, zato sedaj hvaležno molimo, kakor nas je učil naš Odrešenik Jezus Kristus.

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Zdaj pa zmolimo molitev za našega papeža Frančiška:

Gospod, hvala ti, ker si na Petrovo mesto poklical Frančiška, moža tolikšne človeškosti, poguma in zaupanja vate. Daj, da bi prisluhnili njegovemu povabilu v globlji odnos z Jezusom.

**Vsi:** Hvala ti, Gospod.

**Voditelj:** Blagoslavljaj ga v njegovi odprtosti in poklicu, da bi zmogel biti oče vsem narodom in vsem ljudem. Podpri ga v modrosti, da bi mogel biti orodje miru in ozdravljenja v svetu, ki kriči po miru in ljubezni.

**Vsi:** Blagoslavljaj ga, Gospod.

Gospod, prosim te, da navdaš Svetega očeta z močjo, zdravjem, modrostjo in odprtostjo, da bo še naprej podiral zidove med narodi, skupnostmi in gradil mostove bratstva in povezanosti, da bomo lahko zaživeli kot svet miru in edinosti.

**Vsi:** Prosimo te, usliši nas.

Odstrani od njega vse zlo in ga zaščiti pred napadi hudega, da bo lahko skupaj s Teboj izpeljal načrt, ki ga imaš zanj, za našo skupnost in za ves svet. Daj nam željo, da bi ga vsakodnevno podpirali v molitvi in skupaj z njim, z dejanji ljubezni, gradili boljši jutri za cel svet.

**Vsi:** Varuj ga, Gospod.

**Voditelj:** Molimo. O Bog, ti razsvetljuješ vsakega človeka, ki pride na svet. Razsvetli naša srca s svojo milostjo, da bodo vse naše misli tebe vredne in te bomo iskreno ljubili. Po Kristusu, našem Gospodu. **Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Angelci vsi prihitite….(zlasti kitico – Varuj svetega očeta, škofe in duhovnike…..)